जमीनी विवाद पर चचेरे भाई की हंसिया से काटकर हत्या
हत्या को अंजाम देने के बाद आरोपी फरार
भास्कर संवाददाता | लुकवासा/शिवपुरी
बदरवास थाना क्षेत्र के गांव लिलवारा में सोमवार शाम 5 बजे दो चचेरे भाईयों ने अपने पिता के साथ मिलकर अपने चाचा के लड़के और रिश्ते में चचेरे भाई को हसिए से काट कर मार डाला। आरोपियों ने मृतक की गर्दन पर दो वार किए जिससे उसकी गर्दन कट गई और उसने मौके पर ही दम तोड़ दिया। घटना को अंजाम देने के बाद दोनों भाई जहां फरार हैं वहीं पुलिस ने घटना के तीसरे आरोपी मृतक के ताउ को गिरफ्तार कर लिया है।
पुलिस का कहना है कि मृतक माखन जाटव पुत्र दौजा जाटव (25) का अपने ही खेत पर ताऊ के लड़कों रामदयाल और वीरेंद्र जाटव से विवाद हो गया। मृतक माखन का कहना था कि-मुझे मवेशी लाने ले जाने में काफी परेशानी होती है। उसे खेत से निकलने के लिए रास्ता चाहिए। रविवार शाम खेत पर ही दोनों पक्ष मौजूद थे। मृतक अकेला था और उसके चचेरे भाई भी खेत पर थे। इस बीच दोनों भाईयों के साथ मृतक माखन की बातचीत शुरु हो गई। बातचीत में वाद-विवाद इतना बढ़ गया कि दोनों भाइयों ने रिश्तों को ताक पर रखकर अपने चचेरे भाई की गर्दन पर हाथ में पकड़े हुए हंसिए से दो वार किए। जिससे माखन ने मौके पर दम तोड़ दिया। इसके बाद आरोपी घटनास्थल से फरार हो गए। पुलिस को इस घटना की सूचना डायल 100 से मिली । जिसमें जब तक पुलिस मौके पर पहुंची मृतक ने दम तोड़ दिया था। पुलिस ने मामले में आरोपियों के पिता मिश्रा जाटव को गिरफ्तार कर लिया है।
हत्या के बाद शव ले जाते परिजन।
hin_Deva hin_Deva mai_Deva hin_Deva hin_Deva hin_Deva